Roquiya Lari yritti muuttaa aviomiehensä Fahdelin mieltä. Zahra-tytär rakasti taitoluistelua. Hän oli siinä lahjakas eikä lajissa ollut mitään väärää. Miksi Zahra ei voisi jatkaa luistelua?

Roquiyalla oli asiaan perspektiiviä, vaikka olikin asunut Abu Dhabissa jo parikymmentä vuotta. Synnyinmaassaan Yhdysvalloissa naiset saivat harrastaa, mitä halusivat.

Mutta Fahdel oli päätöksessään järkkymätön. Zahra oli kasvamassa nuoreksi naiseksi eikä taitoluistelu olisi musliminaiselle suotavaa. Fahdel ei ollut itse ajatuksissaan niin jyrkkä, mutta viestit lähipiiristä olivat yksiselitteisiä: miten Fahdel saattoi sallia tyttärelleen tuollaisen harrastuksen?

Zahra totteli isänsä käskyä, kuten tapana oli. Hän lähti Dubaihin taitoluistelukilpailuun, mutta vain kannustamaan kavereitaan katsomoon.

- Olin katsomossa ihan poissa tolaltani, kun en saanut luistella. Siellä isä ymmärsi, kuinka paljon luistelu minulle merkitsi, ja kuinka surullinen olin hänen päätöksestään kieltää se minulta. Isä perui päätöksensä ja siitä asti olen saanut luistella vapaasti, Lari kertoo hymyilevänä.

Pian Fahdel perusti Abu Dhabiin maan ensimmäisen luisteluseuran, ja äiti Roquiya on nykyään maan lajiliiton toiminnanjohtaja. Taitoluistelusta tuli koko perheen harrastus.

Zahra Lari Berislav Jurišić / Yle

"Saan paljon vihaisia viestejä kapeakatseisilta ihmisiltä"

Nyt Zahra Lari on 22-vuotias. Hän on ensimmäinen Yhdistyneiden arabiemiirikuntien edustaja taitoluistelun olympiakarsintakilpailussa. Maalla ei ole koskaan ollut edustajaa talviolympialaisissa, eivätkä Zahrankaan taidot riitä vielä olympiatasolle.

- Minulle luistelu on enemmän kuin mitaleita. Haluan muuttaa maailmaa ja näyttää kaikille muslimitytöille, että he voivat tehdä, mitä haluavat ja kukaan ei voi pysäyttää heitä. Minulle on todella iso asia jo olla mukana olympiakarsinnassa edustamassa maatani.

- Eräs äiti kirjoitti minulle, että ilman esimerkkiäni hänen tyttärensä ei olisi koskaan pystynyt luistelemaan. Niin moni tyttö kiittää minua siitä, mitä teen. Se tekee minut onnelliseksi ja kaikki vastoinkäymiset ovat sen arvoisia, kun kuulen näitä tarinoita.

Vielä viisitoista vuotta sitten Abu Dhabi oli kehittyvä kaupunki aavikolla. Nyt alueesta on kehittynyt moderni kaupankäynnin keskus, jonka kuusikaistainen moottoritie yhdistää Dubaihin. Samanlaisella päättäväisyydellä Zahra on rakentanut luistelu-uraansa kulttuurissa, jossa naisten urheilua ei ole pidetty aina hyväksyttävänä. Saudi-Arabia, Brunei ja Qatar lähettivät ensimmäiset naisurheilijat Lontoon olympialaisiin vuonna 2012.

- Yhdistyneissä arabiemiirikunnissa on jo pitkään rohkaistu naisia urheilemaan. Meillä on esimerkiksi naisten jääkiekkojoukkue. Jääkiekkovalmentajat taitavat tulla muuten Suomesta, Lari kertoo.

- Mutta kaikki eivät näe asiaa samalla tavalla. Saan paljon vihaisia viestejä kapeakatseisilta ihmisiltä, jotka pitävät lajia uskonnon vastaisena. Se ei pidä paikkaansa. En tee mitään väärää, jopa luistelupukuni on tehty kulttuurini ehdoilla.

Niin moni tyttö kiittää minua siitä, mitä teen.

Lari on ensimmäinen taitoluistelija, joka on luistellut kansainvälisessä kilpailussa hijab-huivi päässään. Viisi vuotta sitten luistelutuomarit olivat kummissaan Italiassa, kun Zahra liukui jäälle pää peitettynä. Taitoluistelussa on tarkat määritelmät puvuille. Tuomarit katsoivat Zahran hijabin ylimääräiseksi varusteeksi ja antoivat siitä pistevähennyksen.

- En ollut vähennyksestä kummissani. Se oli ensimmäinen kerta, kun tuomarit näkivät hijabin jäällä ja he eivät todella tienneet, miten asiaan olisi tullut reagoida. Myöhemmin kävimme tapausta kuitenkin tarkemmin läpi kansainvälisen liiton kanssa ja nyt kukaan ei enää saa vähennystä käyttäessään hijabia taitoluistelussa.

Sittemmin Zahra on ollut kehittämässä sponsorinsa Niken kanssa urheilijoille suunnattua pro-hijabia, joka lanseerataan ensi keväänä. Sen tarkoituksena on osaltaan auttaa naisia urheilun pariin muslimimaissa. Zahra ei myöskään luistele perinteisessä lyhyessä luisteluhameessa, vaan on peittänyt jalkansa pitkillä mustilla trikoilla.

Zahra Lari Berislav Jurišić / Yle

Inspiraatiota Disney-elokuvasta

Kymmenen vuotta sitten Zahra ei tiennyt taitoluistelusta yhtään mitään. Hän asui aavikolla maassa, jossa lämpötila kipuaa kesällä säännöllisesti yli 40 asteen. 12-vuotiaan tytön elämän muutti arkinen elokuvailta äidin kanssa.

- Katosimme Disneyn Ice Princess -elokuvan, joka upposi minuun syvälle. Tykkäsin ennestään voimistelusta, baletista ja olin hyvä urheilussa. Taitoluistelussa yhdistyivät nämä kaikki ja halusin ehdottomasti kokeilla luistelua.

Kolme vuotta myöhemmin vieraileva romanialainen valmentaja huomasi tytön potentiaalin, ja Zahra aloitti tavoitteellisen harjoittelun. Herätyskello soi 4.30 aamuyöllä, jotta hän ehti jäälle ennen koulua. Koulun jälkeen Zahra kiiruhti takaisin hallille, jossa päivän parhaat harjoitusvuorot menivät jääkiekkojoukkueille.

- Tulevaisuuteni on vasta alkamassa. Tulen takuulla olemaan mukana Pekingin olympialaisissa vuonna 2022. Haluan päästä myös MM-kisoihin.

- Haluan viestittää, että kaikki voivat saavuttaa unelmansa. Ihan sama mitä teet elämässä. Kunhan omistaudut asiallesi ja annat sille kaikkesi.